पाएं अपने शहर की ताज़ा ख़बरें और फ्री ई-पेपरडाउनलोड करें
छपरा में एक महिला अपने पति की मौत का सदमा झेल भी नहीं पाई थी, तब तक चोरों ने उसके बंद घर पर हाथ साफ कर दिया। चोरों ने बंद घर से कुल 4 लाख रुपए मूल्य के नकद एवं आभूषण की चोरी कर ली है। शहर के प्रभुनाथ नगर मोहल्ला का यह घर पूर्व पेशकार दीनानाथ सिंह का है। वह अपने पुत्र अमितेश कुमार सिंह का दाह संस्कार करने लखनऊ गए थे। अमितेश का कोरोना संक्रमण की वजह से निधन हो गया है।
अमितेश लखनऊ में रहकर एक निजी विद्यालय में शिक्षण का काम करते थे। विगत सप्ताह वे कोरोना संक्रमित हो गए जिसके बाद लखनऊ के एक अस्पताल में उनको भर्ती कराया गया था। उपचार के दौरान उनकी मौत हो गई। इसके बाद दीनानाथ सिंह अपनी पुत्र-वधू और पोतों के साथ लखनऊ चले गए। वहीं पुत्र का दाह संस्कार करने के बाद सपरिवार छपरा लौटे। घर पहुंचते ही सभी के होश उड़ गए। कमरे के ताले टूटे थे और पुत्र वधू के सारे आभूषण चोरी हो चुके थे। यह देखते ही मृत शिक्षक की पत्नी मधु सिंह के पैरों तले से जमीन खिसक गई।
मृतक अपने पीछे पत्नी मधु सिंह के साथ दो पुत्र प्रशांत कुमार सिंह एवं प्रतीक कुमार सिंह की जिम्मेदारी अपने बूढे सेवानिवृत्त पिता के कंधे पर छोड़ गए हैं। इस दौरान पति की मौत से व्याकुल महिला ने बताया कि वह लोग आनन-फानन में लखनऊ चले गए थे। इस दौरान चोरों ने उनके घर से सोने का एक हार, सोने का एक चेन, एक मंगलसूत्र, सोने की सात अंगूठी, कान का झुमका व बाला सात पीस, सोने के नाक का कील पांच पीस, बाला एक पीस, चांदी के पायल 10 पीस, बिछिया 10 पीस, चांदी के सिक्का 16 पीस सहित करीब 3।75 लाख मूल्य का सामान चोरी कर लिया। अन्य कीमती सामानों की जांच की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn